Diari Oficial de la Generalitat Valenciana


Sumari del DOGV 6545, del 17-06-2011 (2011/6951)

ORDRE 7/2011, de 7 de juny de 2011, de la Conselleria de Benestar Social, per la qual es convoca la II edició del Premi Empreses Sàvies, en el marc de les polítiques d'igualtat d'oportunitats del Consell.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6545

Data del DOGV
:   17-06-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/6951


Data del document
:   07-06-2011

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE 7/2011, de 7 de juny de 2011, de la Conselleria de Benestar Social, per la qual es convoca la II edició del Premi Empreses Sàvies, en el marc de les polítiques d'igualtat d'oportunitats del Consell. [2011/6951]
L'article 14 de la Constitució espanyola disposa que els espanyols són iguals davant la llei, sense que puga prevaldre cap discriminació, entre altres qüestions per raó de sexe, i l'article 9.2 atribuïx als poders públics el deure de promoure les condicions perquè la igualtat de l'individu i dels grups en què s'integra siga real i efectiva, i remoure els obstacles que impedisquen o dificulten la seua plenitud, facilitant la participació de tota la ciutadania en la vida política, econòmica, cultural i social.
D'acord amb el que establix la Constitució Espanyola, l'Estatut d'Autonomia de la Comunitat Valenciana determina en l'article 10.3 que l'actuació de la Generalitat se centrarà primordialment en determinats àmbits, entre els quals es troba la igualtat de drets d'hòmens i dones en tots els àmbits, en particular en matèria d'ocupació i treball.
La Llei 9/2003, de 2 d'abril, de la Generalitat, per a la Igualtat entre Dones i Homes, disposa en l'article 20.1 que l'administració autonòmica incentivarà les empreses que establisquen plans d'igualtat que tinguen com a objecte corregir les desigualtats de gènere, incorporen mesures innovadores per a fer realitat la igualtat en la seua organització i proporcionen servicis que faciliten la conciliació de la vida familiar i laboral del personal al seu servici.
La Directiva 2006/54/CE del Parlament Europeu i del Consell, de 5 de juliol de 2006, es referix a l'aplicació del principi d'igualtat d'oportunitats i igualtat de tracte entre homes i dones en assumptes d'ocupació.
El Decret 193/2010, de 26 de novembre, del Consell, pel qual s'aprova el Reglament Orgànic i Funcional de la Conselleria de Benestar Social, atribuïx a la Direcció General de la Dona i per la Igualtat, entre altres funcions, elaborar, promoure i executar les mesures necessàries per a fer efectiu el dret d'igualtat de tracte i d'oportunitats entre dones i hòmens amb independència de la seua circumstància i condició, i promoure la seua participació en totes les esferes de la vida política, civil, laboral, econòmica, social i cultural de la Comunitat Valenciana.
En virtut d'això, en compliment del que s'ha estipulat en l'article 47.11 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i fent ús de les facultats que em conferixen l'article 28.e) de la Llei 5/1983, de 30 de desembre, del Consell, i el Decret 193/2010, de 26 de novembre, del Consell, pel qual s'aprova el Reglament Orgànic i Funcional de la Conselleria de Benestar Social,
ORDENE
Article 1. Objecte
Constituïx l'objecte de la present ordre la convocatòria de la II edició del Premi Empreses Sàvies, dirigit a reconéixer i distingir a les empreses de la Comunitat Valenciana que destaquen per les seues polítiques d'igualtat d'oportunitats i conciliació, i l'aprovació de les bases per les quals es regirà l'esmentada convocatòria, que figuren com annex I.
Article 2. Dotació econòmica
1. Esta convocatòria es finançarà a càrrec del capítol IV del pressupost de despeses de la Generalitat per a l'exercici 2011, programa 323.10 «Promoció de la dona», línia de subvenció T 6464, per un import global màxim de deu mil euros (10.000 €), distribuïts en les modalitats següents:
Modalitat A: Sis mil euros (6.000 €). Empreses de capital privat que despleguen la seua activitat en la Comunitat Valenciana i compten amb menys de 250 treballadors.
Modalitat B: Quatre mil euros (4.000 €). Empreses de capital privat que compten amb més de 250 treballadors, o empreses de capital públic, siga quina siga la grandària de la seua plantilla i que en ambdós casos despleguen la seua activitat en la Comunitat Valenciana.
A més, es podran concedir mencions honorífiques, sense dotació econòmica, a les candidatures presentades i no premiades a criteri del jurat.
2. El jurat podrà proposar que es deixe desert el premi en qualsevol de les seues modalitats mitjançant un acord motivat.
Article 3. Cofinançament i publicitat
El premi està subvencionat per la Conselleria de Benestar Social, a través de la Direcció General de la Dona i per la Igualtat, i cofinançat pel Fons Social Europeu amb del Programa Operatiu 2007-2013, i ha de sotmetre's al preceptiu pla de comunicació, segons disposa la secció primera, informació i publicitat, del capítol II del Reglament (CE) 1828/2006, de 8 de desembre, (DOUE de 27.12.2006).
Article 4. Règim de minimis i exclusions
1. Els premis concedits en virtut d'esta ordre no necessiten que es notifiquen a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres, i per tant, estan sotmeses al Reglament (CE) núm. 1998/2006 de la Comissió, de 15 de desembre de 2006, relatiu a les aplicació dels articles 87 i 88 del Tractat a les ajudes de minimis (DOUE 28.12.2006).
2. Les ajudes no podran concedir-se a empreses dels sectors següents:
a) Pesca i agricultura segons es preveu en el Reglament (CE) núm. 104/2000 del Consell.
b) Producció primària dels productes agrícoles que figuren en la llista de l'annex I del Tractat.
c) Transformació i comercialització dels productes agrícoles que figuren en la llista de l'annex I del Tractat en els casos següents:
- Quan l'import de l'ajuda determine en funció del preu o de la quantitat dels esmentats productes adquirits a productors primaris o comercialitzats per les empreses interessades.
- Quan l'ajuda depenga que es repercutisca totalment o parcialment sobre els productors primaris (agricultors).
d) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres despeses d'explotació vinculades a l'activitat d'exportació.
e) Ús de béns nacionals amb preferència sobre els béns importats.
f) Carbó, segons es definix en el Reglament (CE) núm. 1407/2002.
g) Adquisició de vehicles de transport de mercaderies per carretera concedida a empreses que realitzen per compte d'altri operacions de transport de mercaderies per carretera.
3. Queden excloses, així mateix, les empreses en crisi definides en l'apartat 7 de l'article 1 de Reglament (CE) núm. 800/2008 de la Comissió, de 6 d'agost de 2008.
4. D'altra banda, l'aplicació d'este règim suposa que l'ajuda total de minimis concedida a una empresa determinada no serà superior a dos-cents mil euros (200.000 €) durant qualsevol període de tres exercicis fiscals. Quan l'empresa opere en el sector del transport per carretera, l'import màxim aplicable serà de cent mil euros (100.000 €).
DISPOSICIONS FINALS
Primera. Desplegament i aplicació
S'autoritza la sotssecretària de la Conselleria de Benestar Social i la directora general de la Dona i per la Igualtat perquè, en l'àmbit de les seues competències, adopten les mesures necessàries per al desplegament i aplicació d'esta ordre.
Segona. Entrada en vigor
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos
Conforme establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, la present ordre, que posa fi a la via administrativa, podrà ser recorreguda potestativament en reposició, o bé cabrà plantejar directament recurs contenciós administratiu en els terminis i davant els òrgans que s'indiquen a continuació:
a) El recurs de reposició haurà d'interposar-se davant de qui ostente la titularitat de la Conselleria de Benestar Social en el termini d'un mes a comptar des de l'endemà de la seua publicació.
b) El recurs contenciós administratiu haurà de presentar-se davant el Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.
València, 7 de juny de 2011
La consellera de Benestar Social,
ANGÉLICA SUCH RONDA
Annex I
Bases
Primera. Objecte
Constituïx l'objecte de la present ordre l'aprovació de les normes reguladores que regiran la convocatòria de la II edició del Premi Empreses Sàvies per a reconéixer a les empreses de la Comunitat Valenciana que promoguen mesures que afavorisquen la igualtat d'oportunitats entre hòmens i dones dins de la seua organització.
Segona. Candidatures
Podrà participar qualsevol empresa que tinga algun centre de treball en el territori de la Comunitat Valenciana i que les seues accions en igualtat d'oportunitats afecten a este territori.
Les candidatures hauran de ser presentades per les mateixes empreses.
Tercera. Modalitats i premis
Les empreses candidates al premi podran presentar-se únicament a una de les dos modalitats que s'exposen a continuació:
Modalitat A: Empreses de capital privat que compten amb menys de 250 treballadors, i que exercisquen la seua activitat en el territori de la Comunitat Valenciana.
Modalitat B: Empreses de capital privat que compten amb més de 250 treballadors, o empreses de capital públic, siga quina siga la grandària de la seua plantilla i que en ambdós casos exercisquen la seua activitat en el territori de la Comunitat Valenciana.
L'import dels premis serà de sis mil euros (6.000 €) per a la modalitat A i de quatre mil euros (4.000 €) per a la modalitat B.
A més, a criteri del Jurat es podran concedir mencions honorífiques, sense dotació econòmica, a les candidatures presentades i no premiades.
Quarta. Accions premiables
Per a la concessió del premi es valoraran totes aquelles candidatures que arrepleguen actuacions i/o mesures que estiguen implantades almenys sis mesos, que afavorisquen la igualtat d'oportunitats en l'àmbit empresarial i que es concreten en els apartats següents:
1. Mesures que garantisquen un medi ambient de treball adequat, on treballadores i treballadors puguen desplegar la seua activitat professional amb dignitat i respecte, i on es garantisca l'atenció i millora de les condicions de salut.
2. Actuacions formatives, tant per al reciclatge com per a la promoció, d'aquelles persones que així ho requerisquen, i que fomenten d'esta manera la igualtat d'oportunitats en l'empresa.
3. Mesures d'acció positiva en matèria de política retributiva que garantisquen la inexistència de diferències salarials a l'hora de retribuir el treball de dones i hòmens.
4. Mesures de conciliació i/o recursos destinats a les treballadores i als treballadors per a compatibilitzar les seues responsabilitats personals, laborals i familiars. S'entendran com a tals les dutes a terme com a política d'empresa i que suposen la implantació de mesures de bones pràctiques, no el mer compliment de les mesures ja previstes legalment.
5. Eliminació de manifestacions sexistes en el llenguatge, en la imatge i en el tracte, tant en l'interior de les organitzacions com en la seua imatge externa (publicitat dels productes o servicis de l'empresa).
6. Mesures i accions positives que faciliten la incorporació, permanència i promoció de les dones en l'organització.
Cinquena. Memòria
Les distintes candidatures hauran de presentar una memòria amb el contingut segons es determina en la lletra D) de l'annex II, que sense sobrepassar les 30 pàgines (DIN A-4) d'extensió, haurà de referir-se als apartats següents:
a) Introducció de l'empresa i de les seues activitats: activitat de l'empresa, forma jurídica, centres de treball, organigrama de l'empresa desagregat per sexe, i també una altra informació d'interés (màxim 5 pàgines DIN A-4).
b) Descripció de cada una de les actuacions i/o mesures a què es fa referència en la base quarta, aportant dades quantitatives i qualitatives desagregades per sexe, en la qual necessàriament es farà per a cada una d'elles el següent. (Màxim 25 pàgines DIN A-4).
- Descripció de la mesura o mesures desplegades
- Fonamentació de la posada en marxa de la mesura
- Persones beneficiàries
- Data d'inici de la mesura
- Mitjans i recursos utilitzats per a la posada en marxa
- Efectivitat de la mesura
Sisena. Presentació de sol·licituds documentació i termini
1. Les sol·licituds es presentaran en la Direcció General de la Dona i per la Igualtat o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per a la qual cosa ha d'utilitzar el model normalitzat establit a este efecte i que figura en la present ordre com a annex II, que haurà d'anar firmada pel titular o representant de l'empresa sol·licitant.
2. La sol·licitud ha d'anar acompanyada de la documentació següent:
a) Document acreditatiu de la titularitat de la persona sol·licitant o, si és el cas, de la representació que posseïsca.
b) Memòria segons el que establix la base cinquena.
c) Autorització expressa a la Conselleria de Benestar Social, inclosa en l'apartat B de l'annex II de la sol·licitud, perquè esta obtinga, de forma directa, l'acreditació per mitjà de certificats telemàtics que l'empresa sol·licitant està al corrent en el compliment de les seues obligacions tributàries amb l'Agència Estatal d'Administració Tributària (AEAT) i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juliol, pel qual s'aprova el reglament de l'esmentada llei. Si la sol·licitant o el sol·licitant no dóna eixa autorització haurà de presentar original i fotocòpia de certificats positius de l'Agència Estatal d'Administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social.
d) Declaració responsable del sol·licitant o de la sol·licitant en què conste el nombre de treballadors (desglossat per nombre de dones i d'hòmens) de l'empresa, segons consta en l'apartat B) de l'annex II.
e) Declaració expressa i responsable que l'empresa no ha sigut sancionada per resolució ferma per la comissió d'una infracció molt greu en matèria d'igualtat de conformitat amb el que disposa l'article 46 bis del text refós de la Llei sobre Infraccions i Sancions de l'Ordre Social, aprovat pel Reial Decret Legislatiu 5/ 2000, de 4 d'agost, segons consta en l'apartat B) de l'annex II.
f) Declaració expressa de què l'empresa no està sotmesa en cap de les prohibicions assenyalades en l'article 13 de la Llei 38/2003, de 17 de novembre, General de Subvencions i del compliment d'obligacions de reintegrament de subvencions que, si és el cas, se li haguera exigit, segons consta en l'apartat B) de l'annex II.
g) Declaració responsable referida a les ajudes subjectes al règim de minimis rebudes per l'empresa o entitat durant els últims tres anys, comptats des de la primera ajuda obtinguda, amb indicació de l'import, organisme, data de concessió i règim d'ajudes en què s'empara o, si és el cas, declaració responsable de no haver-ne rebuda cap, segons el model que s'inclou com a document «declaració d'ajudes de minimis».
h) Dades de la domiciliació bancària, segons el model que s'inclou en la present ordre com «Fitxa de manteniment de tercers».
3. El termini de presentació de sol·licituds començarà a partir de l'endemà de la publicació de la present convocatòria en el Diari Oficial de la Comunitat Valenciana i finalitzarà el dia 15 de juliol de 2011. L'incompliment d'este termini determinarà la inadmissió de la sol·licitud.
Setena. Constitució del jurat i proposta de resolució del premi
1. Per a la resolució del concurs es constituirà un jurat nomenat i presidit per la directora general de la Dona i per la Igualtat, o persona en qui delegue, i integrat per tres vocals i un secretari o secretària, el procés de designació del qual s'expressa a continuació:
a) Una persona representant de la Conselleria d'Indústria, Comerç i Innovació.
b) Una persona representant de la Conselleria de Benestar Social.
c) Una persona representant de la Confederació Empresarial.
d) Un tècnic o tècnica de la Direcció General de la Dona i per la Igualtat, que actuarà com a secretari o secretària del jurat, amb veu i sense vot.
2. La identitat de les persones que componen el jurat es farà pública al tauler d'anuncis de la Direcció General de la Dona i per la Igualtat amb anterioritat a l'expiració del termini de presentació de sol·licituds.
3. Competix al jurat la interpretació i aplicació de les bases de la convocatòria, i podrà excloure aquelles candidatures el contingut o presentació de les quals no s'ajusten a les condicions previstes en la present convocatòria.
4. El jurat podrà proposar, motivadament, que es deixe desert el premi en qualsevol de les seues modalitats, i no podrà recaure en la mateixa empresa més d'un d'ells.
5. La resolució del jurat s'emetrà a partir del dia 1 de novembre de 2011.
6.El jurat examinarà les candidatures presentades i formularà la corresponent proposta de resolució de la convocatòria, amb una valoració màxima de 20 punts distribuïts de la manera següent:
- Apartat a) de la memòria: màxim 2 punts.
- Apartat b) de la memòria: màxim 18 punts (fins a 3 punts per cada un dels apartats relacionats en la base quarta).
Huitena. Resolució de la convocatòria
1. La competència per a resoldre la present convocatòria correspon a la directora general de la Dona i per la Igualtat, per delegació de la consellera de Benestar Social, previ veredicte vinculant del jurat, d'acord amb la Resolució de 27 de febrer de 2009 (DOCV núm. 5967, de 04.03.2009), del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria.
2. La resolució de la convocatòria es farà pública en el tauler d'anuncis de la Direcció General de la Dona i per la Igualtat i en la pàgina web de la Conselleria de Benestar Social ().
Novena. Acceptació de les bases
La participació en la present convocatòria implica l'acceptació íntegra de les seues bases i de la decisió del jurat, i també a aparéixer en la llista pública prevista en l'article 7, apartat 2, lletra d, del Reglament (CE) núm. 1828/2006 de la Comissió, de 8 de desembre de 2006.